For to år siden måtte jeg undvære min fastnettelefoni i 3 uger pga problemer med regningssystemet.
Information fra YouSee? Ingen! Jeg søgte selv svar på min døde telefon vha min mobil og et direkte opkald til YouSee. Hvorfor kom I ikke selv først med informationerne? Selv om jeg var tilmeldt driftsinformation, udeblev informationen…

Nu gentages ”successen” så nytårsaften: Ingen information fra YouSee!
Når mit TV fortæller mig, at der intet signal er, og at jeg skal tjekke mine kabler, så gør jeg det! Jeg tjekkede og tjekkede, og jeg genstartede router, boks og tv flere gange uden resultat. Derefter gik jeg ind på YouSees ”driftsinformation”, og her fik jeg så at vide, at der ingen driftsforstyrrelser var på min adresse. 

Ups, tænkte jeg, så må der jo være noget i vejen med mit system. Er Tv’et gået? Er der noget i vejen med kablerne? Jeg tjekkede og tjekkede og tjekkede og udskiftede endog et kabel. Lige lidt hjalp det. 

Dronningens nytårstale er ganske vist en tradition for mig, men det var dog ikke det største problem, for jeg vidste, at jeg kunne se den senere – hvis jeg ellers fik mit system til at virke. Mit problem var, at jeg ikke vidste, hvad der var galt. YouSee havde nu to gange fortalt mig, at det var mig, der havde et problem, ikke YouSee: 

1. Tjek dine kabler/forbindelse 
2. Der er ingen driftsforstyrrelser på din adresse.

Det, at YouSee sendte sorteper tilbage til mig var mit absolut største problem, som resulterede i lettere panik og frustrationer. Det var mig, der var vært for nytårsfestlighederne, og jeg var flov over, at mit system ikke virkede, så vi kunne se Dronningens nytårstale sammen. Jeg bad en gæst om at søge en mulig forklaring på nettet – i et forsigtigt håb om, at det måske alligevel ikke var mit system, der var synderen, selv om jeg jo havde tjekket YouSees driftsforstyrrelser igen og igen med samme resultat. 

Jeg blev overordentlig lettet, da gæsten på et senere tidspunkt kunne fortælle, at diverse medier skrev om YouSees nedbrud. Pyh… så var det heldigvis ikke min skyld.
Og så meldte irritationen og vreden sig over denne ignorance og arrogante behandling af gode kunder.

Hvad skal der til, for at YouSee aktivt melder sig som den første på banen, når I har problemer? Hvorfor stiller YouSee sig tilfreds med, at kunderne selv aktivt skal lede efter forklaringer på nedbrud mm i medierne? I ved jo godt selv, at I har fået dumpekarakter i kundeservice. Hvorfor gør I så ikke noget ved det? Er det ligegyldighed over for kunderne? Er det fordi I ikke kan? I denne digitale tidsalder burde det ikke være et stort problem, at sende en sms eller en mail til kunderne og fortælle, at der er problemer med TV-signalet, med internettet osv. ligesom det ikke burde være det store problem hurtigt at lægge oplysningerne ind på driftsforstyrrelser og på jeres hjemmeside i øvrigt. Det kræver selvfølgelig både vilje og evne, og I burde besidde begge dele. Gør I det, ja… så er der kun arrogancen tilbage som forklaring. Men manglende kundeservice kan vise sig at blive meget dyr, hvis I ikke investerer folk, penge og vilje i den.

Er fortsat kunde, men hvor længe…?

Og så et lille kuriosum: Ser – igen i medierne – at københavnere har fået mail om en kompensation af underholdende karakter for manglende nytårstale. Det under jeg dem bestemt, men hvad med resten af landet? Jeg har f.eks ikke fået en sådan mail, selv om jeg var i samme båd. Det er så latterligt, at jeg ikke kan lade være med at grine 

Til gengæld morer jeg mig ikke over, at I med en sådan notorisk dårlig kundeservice, beder mig om at betale mere for den. Det giver ingen mening for andre end YouSee! Nu har I ellers chancen for at rette op på jeres dårlige renomme….